Vendim
Nr.1063, datë 15.12.2010

Për miratimin e kuotës së pranimit e të tarifës së shkollimit, në programet e studimeve të doktoratës, në universitetin e Tiranës, universitetin politeknik të Tiranës, universitetin bujqësor të Tiranës, qendrën e studimeve albanologjike, universitetin “Aleksandër Moisiu” të Durrësit, Universitetin “Ismail Qemali” të Vlorës dhe akademinë e mbrojtjes “Spiro Moisiu”, në vitin akademik 2010-2011

Në mbështetje të nenit 100 të Kushtetutës dhe të neneve 26, 34 e 75 të ligjit nr.9741, datë 21.5.2007 “Për arsimin e lartë në Republikën e Shqipërisë”, të ndryshuar, me propozimin e Ministrit të Arsimit dhe Shkencës, Këshilli i Ministrave


Vendosi:

1. Miratimin e kuotës së pranimit, gjithsej, 1266, në programet e studimeve të doktoratës, në Universitetin e Tiranës, Universitetin Politeknik të Tiranës, Universitetin Bujqësor të Tiranës, Qendrën e Studimeve Albanologjike, universitetin “Aleksandër Moisiu” të Durrësit, universitetin “Ismail Qemali” të Vlorës dhe Akademinë e Mbrojtjes “Spiro Moisiu”, në vitin akademik 2010-2011.
2. Kuota e pranimit, e përmendur në pikën 1, e ndarë sipas institucioneve publike të arsimit të lartë dhe programeve të studimeve të doktoratës, paraqitet në tabelën nr.1, që i bashkëlidhet këtij vendimi.
3. Në kuotën e çdo programi studimi të doktoratës, 10% caktohet për kandidatët nga trojet shqiptare jashtë kufijve të Republikës së Shqipërisë.
4. Tarifa e shkollimit, për çdo program të studimeve të doktoratës në institucionet publike të arsimit të lartë civil, si dhe për doktorantët nga jashtë Forcave të Armatosura në programet e studimeve të doktoratës në Akademinë e Mbrojtjes “Spiro Moisiu”, është 204 600 (dyqind e katër mijë e gjashtëqind) lekë, e cila paguhet në këste, të përcaktuara nga institucioni përkatës i arsimit të lartë.
5. Efektet financiare, që rrjedhin nga zbatimi i këtij vendimi, të përballohen nga buxheti i secilit institucion publik i arsimit të lartë, pa efekte buxhetore shtesë.
6. Rishpërndarja e kuotave të paplotësuara bëhet nga Ministria e Arsimit dhe Shkencës.
7. Ngarkohen Ministria e Arsimit dhe Shkencës, Universiteti i Tiranës, Universiteti Politeknik i Tiranës, Universiteti Bujqësor i Tiranës, Qendra e Studimeve Albanologjike, universiteti “Aleksandër Moisiu” i Durrësit, universiteti “Ismail Qemali” i Vlorës dhe Akademia e Mbrojtjes “Spiro Moisiu” për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.

